Marrëveshja e sigurisë SHBA-Afganistan
Pleqësia e Afganistanit, Loja Gjirga duhet të miratojë marrëveshjen para se ajo të kalojë për votë në parlament
Presidenti afgan, Hamid Karzai tha se e mbështet marrëveshjen e sigurisë e arritur me Shtetet e Bashkuara, e cila bën të mundur qëndrimin e forcave amerikane në Afganistan deri në vitin 2024 e ndoshta edhe më gjatë. Por zoti Karzai shtoi se marrëveshja ka shumë të ngjarë të mos nënshkruhet deri sa afganët të zgjedhin presidentin e ri në muajin prill. Në një fjalim plot emocione para 2 mijë e 500 udhëheqësve fisnorë, të komunitetit dhe ata të zgjedhur, Presidenti Karzai e mbrojti marrëveshjen, duke thënë se ajo do të ishte me përfitime afatgjata për Afganistanin. Presidenti afgan, Hamid Karzai i bëri thirrje asamblesë së kryetarëve të fiseve që të miratojnë një marrëveshje sigurie me Shtetet e Bashkuara, duke thënë se ajo do të lejonte qëndrimin e 10 deri 15 mijë trupave në Afganistan pas tërheqjes së trupave të NATO-s në fund të vitit të ardhshëm. Por, Presidenti Karzai u tha udhëhqësve fisnorë dhe atyre të komunitetit se ekziston pak besim mes të dy vendeve. Një ditë para se zoti Karzai të paraqiste marrëveshjen e sigurisë, Sekretari i Shtetit, John Kerry tha se varet nga asambleja e udhëheqësve fisnorë që të konfirmojnë marrëveshjen. Këshilli i Pleqve të Afganistanit me mijëra anëtarë do të mblidhet nën masa të rrepta siguria. Loja Gjirga duhet të miratojë marrëveshjen e sigurisë para se ajo t’i kalohet parlamentit afgan për të votuar. Marrëveshja me Afganistanin do të administrojë praninë e trupave amerikane në atë vend pas 2014-tës. Marrëveshje dypalëshe e sigurisë shikohet si një element jetik për paqen afatgjatë në Afganistanin e shkatërruar nga lufta, ku dhuna e nxitur nga Talebanët është shtuar kohët e fundit.